PROKAL.CO, KADA kawa nang ngarannya maniring babini nang bungas apalagi semok, pasti haja Adul---ngaran karangan panulis wara ngini--- pina galisah. Asa dimapa kah pikiran Adul mun sudah ada babini nang masuk wan karitirianya tu. Pokoknya dimapa caranya Adul harus dapat tu pang babini tu.
Nang kaya waktu Adul nalanan wan Utuh---sama, ngini jua ngaran karangan panulis wara. Kisahnya inya badua handak tulakan manuju wadah hiburan malam.
Inya badua baguncingan mamakai mutur. Adul nang mungguncing, Utuh duduk di balakang. Rihatan asyik bakisahan di mutur, Utuh manggamit ka pinggang Adul.
"Cuba ikam tiring di higa kita ada babini montok bamutur nah. Uma harat banar. Awaknya montok banar, maka urangnya bungas lagi," Utuh mamadahi Adul.
Mandangar babini bungas wan montok, himung ai Adul. "Mana…mana wal...Masa bungas wan montok babiniannya. Kada kawa tapi hawas unda mahatiakan. Kalo pina tarumpak urang kaina kita," Adul manjawab sambil hahalingau maniring di kaca sapion muturnya.
Sakilas tumatan kaca sapion mutur Adul memang maniring ada babini bamutur memang di higanya. Muhanya kada jalas, soalnya inya maniring tumatan kaca sapion.
Supaya nyaman maniring muha babini di higanya, balaluan ai Adul manggimiti laju muturnya. Tapi babaya Adul bagimit, balaju babini kada jauh tumatan mutur Adul wan Utuh.
Makin ai Adul panasaran. Soalnya inya kada maniring babini nang dimaksud Utuh. Jadinya mutur Adul satumat balaju, satumat pulang bagimit.
"Nah pinanya tahu inya wal ai handak unda tiringi nah," Adul mamadahi Utuh.
Kaiyaannya, hanyar Adul basuara damintu bakajutan suara nyaring tadangar. "Prak" sakalinya mutur nang dipakai Adul wan Utuh sudah ada di burit oto.
"Nah ikam ai, taranjah burit oto urang kita wal ai. Unda kada malihat tadi ada oto. Bakal mambaiki oto urang kita wal ai. Paksa baurunan kita wal ai," jar Adul bapicik kapala. (rin/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn